燕支行
作者：王維
朝代：唐

paragraphs: 漢家天將才且雄，來時謁帝明光宮。
萬乘親推雙闕下，千官出餞五陵東。
誓辭甲第金門裏，身作長城玉塞中。
衞霍才堪一騎將，朝廷不數貳師功。
趙魏燕韓多勁卒，關西俠少何咆勃。
報讐只是聞嘗膽，飲酒不曾妨刮骨。
畫戟雕戈白日寒，連旗大斾黃塵沒。
疊鼓遙翻瀚海波，鳴笳亂動天山月。
麒麟錦帶佩吳鉤，颯沓青驪躍紫騮。
拔劒已斷天驕臂，歸鞍共飲月支頭。
漢兵大呼一當百，虜騎相看哭且愁。
教戰雖令赴湯火，終知上將先伐謀。